དེ་རིང་བཀྲ་ཤིས་པའི་ཉི་མ་འདི་ལ་ཚེ་ལོ་བརྒྱ་པའི་སྟོན་པ་རྣམ་འདྲེན་བརྒྱད་རྒྱལ་བ་གཤེན་རབ་མི་བོ་ཆེ་ཀུན་ལས་རྣམ་པར་རྒྱལ་བའི་བཀའ་རིན་པོ་ཆེ་དཔེ་རྙིང་སོར་བཞག་གི་དེབ་གཟུགས་པོད་༢༠༠བདག་ཉིད་ཅན་གྱི་པར་སྐྲུན་ལེགས་གྲུབ་དང་དཔེ་སྦྱིན་གྱི་མཛད་སྒོ་འདི་ལ་ཕྱོགས་བཞི་མཚམས་བརྒྱད་ནས་ཕེབས་པའི་བླ་མ་སྤྲུལ་སྐུ་དང་དགེ་བའི་བཤེས་གཉེན།མཁན་པོ་དང་མཁན་མོ།གསང་སྔགས་རིག་པ་འཛིན་པའི་སྡེ་ཚོགས།དེས་མ་ཚད་བསྟན་དང་འགྲོ་བའི་དོན་མ་བློ་སེམས་དཀར་ཞིང་ཞང་བོད་ཤེས་རིག་གི་དར་སྤེལ་ལ་ཧུར་བརྩོན་གནང་མཁན་གྱི་སྐྱ་སེར་ཕོ་མོ་དང་གཡུང་དྲུང་སྤུན་གྲོགས་རྣམས་ལ་ཕྱི་དྲོའི་ཆ་ནས་བཀྲ་ཤིས་བདེ་ལེགས་ཞུ།དེ་རིང་གི་མཛད་སྒོ་འདི་ལྟར་རྒྱལ་ཁ་དང་གཟི་བརྗིད་ངང་ནས་ལེགས་གྲུབ་བྱུང་བ་ནི་ཆེས་རྨད་དུ་བྱུང་བའི་དོན་ཆེན་བླ་ན་མེད་པ་ཞིག་རེད།དེ་ཡང་རང་ཅག་གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་ཚོགས་གཙོ་གཞོན་པ།གཡུང་དྲུང་གྱེར་བསྟན་གླིང་ཞང་བོན་བཀའ་བརྟེན་དཔེ་སྒྲིག་ཁང་གི་འགན་འཛིན་པ་རག་ཤི་ཀུན་གསལ་སྙིང་པོ་མཆོག་གིས་དབུ་ཁྲིད་དེ་བཀའ་བརྟེན་དཔེ་སྒྲིག་ཁང་གི་ལས་འཛིན་པ་ཡོངས་ཀྱིས་མི་ལོ་དུ་མའི་རིང་ལ་སྐུ་ལས་རྒྱབ་པའི་འབྲས་བུ་ཞིག་རེད་ལ།ཁྱད་པར་དུ་རང་ཅག་བོན་འབངས་སྤྱིའམ་འཛམ་གླིང་ཤེས་རིག་གི་ཁྲོད་ན་འོད་སྟོང་འབར་བའི་གཅེས་ནོར་དུ་གྱུར་བའི་སངས་རྒྱས་གཡུང་དྲུང་བོན་གྱི་བཀའ་རིན་པོ་ཆེ་འདི་ནི་ལོ་རྒྱུས་ཀྱི་རྒྱུན་རིང་ཞིང་།ཤེས་རིག་གི་ཉིང་བཅུད་ཁེངས་ཏེ་ནང་དོན་ཕུན་སུམ་ཚོགས་ལ།དེང་འཛམ་གླིང་ཤེས་རིག་ཞིབ་འཇུག་པ་ཡོངས་ཀྱིས་དོ་སྣང་དང་བདག་གཉེར་བྱེད་སའི་རིག་གཞུང་ཞིག་ཏུ་ཆགས་འདུགདེའི་ཕྱིར་ང་ཚོ་གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་བཀའ་དགོངས་སམ་གྲོས་གཞི་ལྟར་དུ་གཡུང་དྲུང་གྱེར་བསྟན་གླིང་གི་ཞང་བོན་བཀའ་བརྟེན་དཔེ་སྒྲིག་ཁང་གི་བླ་ན་མཐོ་བའི་མཛད་རྗེས་ལ་ཁ་ཞེ་གཉིས་མེད་ངང་ནས་གུས་བཀུར་དང་ཡིད་རངས་བཅས་པ་ལགས།